Móðir unga mannsins sem ákærður er fyrir að hafa ráðist á rithöfundinn Salman Rushdie segir son sinn hafa gerst trúræknari en áður eftir ferð til Líbanons árið 2018. Hann hafi líka tekið að einangra sig.
Silvana Fardos, móðir Hadi Matar, er sjálf fædd í Líbanon en býr nú í New Jersey í Bandaríkjunum. Hún lýsir syni sínum sem mislyndum og dulum í samtali við breska götublaðið Daily Mail. Fardos sagðist ekki veita viðtal væru teknar af henni myndir.
Ég trúi ekki að hann skuli hafa getað gert nokkuð þessu líkt, segir hún og bætir við að sonur hennar hafi alltaf verið rólyndismaður sem öllum líkaði vel við. Hún segir hins vegar son sinn hafa breyst mjög eftir ferðina til Líbanon.
Hún bjóst við að hann kæmi til baka fullur eldmóðs, tilbúinn til að halda áfram að læra, útskrifast úr skóla og finna sér vinnu. Þess í stað segir hún Matar hafa lokað sig af. Eftir það hafi hún haft lítið af honum að segja, hann hafi yfirleitt sofið á daginn og vakað á nóttunni.
Fardos segist ekkert hafa vitað um Rushdie áður en sonur hennar réðist á hann og enn síður að sonur hennar hefði lesið Söngva Satans.
Matar var handtekinn eftir að hann réðist á og veitti Rushdie fjölmargar hnífstungur við bókasamkomu í New York ríki á föstudaginn var. Rushdie er sagður á hægum batavegi en Matar neitaði allri sök frammi fyrir dómara.
